VII.  Fratrum S. Frigdiani Lucensium privilegium confirmat, ut ex eorum numero diaconi cardinales S. Mariae Novae sumantur.   (Anno 1145, April. 5.) [  Bullar. Lat.,  28.] VIII.  Privilegium pro monasterio S. Mariae de Carcere.   (Anno 1145, April. 8.) [MITTARELLI,  Annal. Camaldul.,  III, App. 418, ex apographis S. Michaelis de Muriano.]
Author: Eugenius III

EUGENIUS episcopus, servus servorum Dei, dilectis filiis DOMINICO priori Sanctae Mariae de Carcere ejusque fratribus tam praesentibus quam futuris, regularem vitam professis, in perpetuum.

Quoties illud a nobis petitur, quod religioni et honestati convenire monstratur animo nos decet libenti concedere, et petentium desideriis congruum impertiri suffragium. Eapropter, dilecti in Domino filii, venerabilis fratris nostri Bellini Paduani episcopi precibus inclinati, vestris justis postulationibus clementer annuimus, et ecclesiam Beatae Mariae de Carcere, in qua divino mancipati estis obsequio, sub beati Petri et nostra protectione suscipimus, et praesentis scripti privilegio communimus, statuentes ut quascunque possessiones, quaecunque bona eadem ecclesia, inpraesentiarum juste et canonice possidet, aut in futurum concessione pontificum, liberalitate regum, largitione principum, oblatione fidelium, seu aliis justis modis, Deo propitio, poterit adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis: Decimas omnium novalium, quae jam facta sunt, et quae in perpetuum fient in loco quem Caracetulum vocant, et in Aguciano; necnon in tota Scudasia et in Fracta. Quaecunque etiam a praefato episcopo et antecessore suo bonae memoriae Senebaldo vobis canonice concessa sunt, nihilominus confirmamus. Sententiam vero illam quam praefatus Bellinus episcopus super contentione, quae inter vos et clericos Sanctae Theclae de Adeste de persona Ugonis Balistarii et filii ejus et bonis ipsius agebatur, legitime promulgavit, confirmamus et ratam manere censemus. Sancimus etiam ut ordo canonicus secundum B. Augustini Regulam et fratrum Portuensium institutionem ibidem institutus, per Dei gratiam, perpetuis temporibus inviolabiliter conservetur. Decernimus ergo ut nulli omnino hominum fas sit praefatum monasterium temere perturbare, aut ejus possessiones auferre, vel ablatas retinere, minuere, seu aliquibus vexationibus fatigare: sed omnia integra conserventur eorum, pro quorum gubernatione et sustentatione concessa sunt, usibus omnimodis profutura; salva dioecesani episcopi canonica justitia et sedis apostolicae auctoritate. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, nisi reatum suum congrua satisfactione correxerit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. FAC MECUM, DOMINE, + SIGNUM IN BONUM. Ego Eugenius catholicae Ecclesiae episcopus ss. Ego Conradus Sabinensis episcopus ss. Ego Theodewinus Sanctae Rufinae episcopus ss. Ego Petrus Albanensis episcopus ss. Ego Gregorius presbyt. card. tit. Calixti ss. Ego Gilbertus S. Romanae Ecclesiae presb. card. tituli Sancti Marci ss. Ego Guido presb. card. Sanctorum Laurentii et Damasi ss. Ego Nicolaus presb. card. Sancti Cyriaci ss. Ego Manfredus presb. card. tit. Sanctae Savinae ss. Ego Berardus diac. card. sanctae Romanae Ecclesiae Ego Alibertus presb. card. tit. Sanctae Anastasiae ss. Ego Julius presb. card. tit. Sancti Marcelli ss. Ego Ubaldus presb. card. tit. Sanctae Crucis ss. Ego Gregorius diacon. card. Sanctorum Sergii et Bacchi ss. Ego Wido diac. card. Sanctorum Cosmae et Damiani ss. Ego Octavianus diac. card. Sancti Nicolai in Carcere Tulliano ss. Ego Rodulfus diac. card. Sanctae Luciae in Septa Solis ss. Ego Gregorius diac. card. Sancti Angeli ss. Ego Astoldus diac. card. Sancti Eustachii ss. ss. Ego Guido sanctae Romanae Ecclesiae diac. card. ss. Datum apud civitatem Castellanam per manum Roberti sanctae Romanae Ecclesiae presbyteri cardinalis et cancellarii, VI Idus Aprilis, indictione VIII, Incarnationis Dominicae anno 1145, pontificatus vero domni Eugenii III papae anno primo.